als_Latn dik_Latn sag_Latn
Kordoni i policisë: Hiqen policet goca të reklamave të Saimirit dhe pa armë në protestë
Të gjithë efektivët e policisë të cilët do të jenë pjesë e kordonit që do të vendoset përgjatë Kryeministrisë në kuadër të protestës së sotme të organizuar nga opozita, nuk duhet të jenë të pajisur me armë zjarri. Ky urdhër ka mbërritur ditën e djeshme në të gjitha komisariatet dhe strukturat e policisë, të cilat do të jenë të angazhuara për ruajtjen dhe garantimin e rendit dhe qetësisë publike përgjatë orëve të demonstratës, që nis nga sheshi “Skënderbej” dhe vazhdon përgjatë gjithë bulevardit “Dëshmorët e Kombit”.
Burime pranë policisë pohojnë se urdhri mban firmën e kreut të Policisë së Shtetit, Artan Didi, sipas të cilit, të gjithë efektivët që do të jenë pjesë e masave në kuadër të protestës, nuk duhet të kenë me vete armë zjarri. Në urdhër thuhet se punonjësit e uniformave blu mund të kenë me vete shkopinjtë e gomave, prangat apo edhe mjete të tjera të nevojshme për ushtrimin e detyrës së punonjësit të policisë, por në asnjë mënyrë nuk duhet të jenë të pajisur me armë. Nga urdhri nuk përjashtohet as gazi lotsjellës.
Por, gjithsesi kjo nuk përjashton faktin se policia ka edhe një plan rezervë në rast të ndonjë ngjarjeje të papritur që mund të ndodhë gjatë protestës së sotme, e cila është paralajmëruar se do jetë paqësore. Ndërkohë, burime pranë uniformave blu shtojnë, se është menduar që në kordonin e policisë që do të vendoset përpara Kryeministrisë do të ketë dhe efektive femra (formula do të jetë: një femër-një mashkull).
Të njëjtat burime sqarojnë, se rolin kryesor në këtë protestë do ta kenë forcat e Ndërhyrjes së Shpejtë, si edhe forcat speciale të RENEA-s, të cilëve u janë lënë edhe detyrat më të vështira, si edhe ruajtja e objekteve dhe mbikëqyrja e personave të dyshimtë. Por, në këtë protestë nuk do të mbetet pas edhe roli i punonjësve të policisë, pjesë e komisariateve të ndryshme në vend.
als_Latn als_Latn als_Latn als_Latn als_Latn